b'\n_START_ARTICLE_\nHarrin koulu\n_START_PARAGRAPH_\nHarrin koulu oli entisen Jalasj\xc3\xa4rven kunnan Jokipiiss\xc3\xa4 Ahonkyl\xc3\xa4ntien varrella sijainnut peruskoulu, jossa toimi vuonna 2010 luokat 1\xe2\x80\x936.  Koulussa oli ennen lakkauttamista 30 oppilasta ja kolme opettajaa. Koulunjohtajana toimi Jukka Isoviita._NEWLINE_Harrin koulu toimi noin 105 vuotta. Kun Kannon ja Ahon koulut lopetettiin, niiden oppilaat siirrettiin Harriin. Harrin lakkauttamisen j\xc3\xa4lkeen oppilaat on siirretty Metsolan kouluun, sek\xc3\xa4 pieni osa Jalasj\xc3\xa4rven kirkonkyl\xc3\xa4n alakouluun.\n_START_SECTION_\nHistoriaa\n_START_PARAGRAPH_\nHarrin koulu sai alkunsa, kun Jokipiin keskustaan Oppaan taloon perustettiin vuonna 1904 kansakoulu, jota kutsuttiin aluksi Jokipiin kouluksi. Ensimm\xc3\xa4isi\xc3\xa4 opettajia olivat rippikoulusta asti toisensa tunteneet tamperelaiset Hilda Saarela, o. s. Wellroos, ja Mandi Salmela, o. s. Siren, jotka ty\xc3\xb6skenteliv\xc3\xa4t koulussa el\xc3\xa4kkeelle j\xc3\xa4\xc3\xa4miseens\xc3\xa4 1944 ja 1945 saakka. Poikien k\xc3\xa4sit\xc3\xb6it\xc3\xa4 opetti ensin 16 vuotta Alfred H\xc3\xa4j\xc3\xa4nen ja sitten 24 vuotta Aleksi Harri. Sotien j\xc3\xa4lkeen pitk\xc3\xa4aikaisia opettajia olivat muun muassa Erkki L\xc3\xa4ikk\xc3\xb6 (1946\xe2\x80\x931981) ja Virve Vierikko (1943\xe2\x80\x931974)._NEWLINE_Vuonna 1907 koulu muutti Oppaan talosta uuteen koulutaloon ja sai nimekseen Harrin koulu. Sinne saatiin s\xc3\xa4hk\xc3\xb6valo 1924, mutta juokseva l\xc3\xa4mmin vesi ja keskusl\xc3\xa4mmitys vasta 1978. Koulua laajennettiin 1920-luvulla ja taas 1940-luvulla muun muassa karjalaisevakoiden lis\xc3\xa4tty\xc3\xa4 oppilasm\xc3\xa4\xc3\xa4r\xc3\xa4\xc3\xa4. Suurin kasvuhypp\xc3\xa4ys tuli vuonna 1966, kun Kannon koulu lopetettiin ja oppilaat siirrettiin Harriin. Ahon koululle tehtiin samoin 1992.'